钦定古今图书集成/理学汇编/经籍典/第137卷 > 《硕鼠》
## 钦定古今图书集成/理学汇编/经籍典/第137卷 > 《硕鼠》

楚狂接舆躬耕以食，其妻之市，未返，楚王使使者赍
金百镒造门曰：“大王使臣奉金百镒，愿请先生治河
南。”接舆笑而不应，使者遂不得辞而去，妻从市而来，
曰：“先生少而为义，岂将老而遗之哉？门外车轶，何其
深也！”接舆曰：“今者王使使者赍金百镒，欲使我治河
南。”其妻曰：“岂许之乎？”曰：“未也。”妻曰：“君使不从，非忠也”；
从之，是遗义也，不如去之。乃夫负釜甑，妻戴织器，变
易姓字，莫知其所之。《论语》曰：“色斯举矣，翔而后集。”接
舆之妻是也。《诗》曰：“逝将去汝，适彼乐土。适彼乐土，爰
得我所。”